Document ID: 32007R0225

KOMMISSIONENS FORORDNING (EF) Nr. 225/2007
af 1. marts 2007
for så vidt angår den støtte til omstrukturering og omstilling, der er fastsat i Rådets forordning (EF) nr. 1493/1999 for vinproduktionsåret 2006/07
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin (1), særlig artikel 80, litra b), og
ud fra følgende betragtninger:
(1)
I artikel 13, stk. 3, i forordning (EF) nr. 1493/1999 er det for de områder, der er klassificeret som mål 1-områder i overensstemmelse med Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (2), fastsat, at EF’s bidrag til omstrukturerings- og omstillingsudgifterne er begrænset til 75 % af udgifterne.
(2)
Forordning (EF) nr. 1260/1999 blev ophævet ved Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning (EF) nr. 1260/1999 (3). I overensstemmelse med artikel 3, stk. 1, i forordning (EF) nr. 1260/1999 var de af mål 1 omfattede områder de områder, der svarede til niveau II i nomenklaturen over statistiske territoriale enheder (NUTS II), hvis BNP pr. indbygger målt i købekraftstandarder var lavere end 75 % af gennemsnittet i EF. I overensstemmelse med artikel 5, stk. 1, i forordning (EF) nr. 1083/2006 var sådanne områder støtteberettigede efter konvergensmålet. Nogle områder, der var omfattet af mål 1, er ikke omfattet af konvergensmålet.
(3)
Det medfører særlige praktiske problemer for gennemførelsen af omstrukturerings- og omstillingsplaner, der var forberedt og godkendt for vinproduktionsåret 2006/07, i områder, der var klassificeret som mål 1-områder under forordning (EF) nr. 1260/1999, men som ikke mere er støtteberettigede til finansieringsmidler fra strukturfondene ifølge konvergensmålet i medfør af forordning (EF) nr. 1083/2006. Inden for samme regnskabsår er det vanskeligt at skelne mellem betalinger, der er støtteberettigede til EF-bidrag med forskellige satser. Anvendelsen af artikel 13, stk. 3, i forordning (EF) nr. 1493/1999 for mål 1-områder bør derfor videreføres for vinproduktionsåret 2006/07.
(4)
Foranstaltningerne i denne forordning er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
Artikel 13, stk. 3, i forordning (EF) nr. 1493/1999 anvendes for vinproduktionsåret 2006/07 for de områder, der er klassificeret som mål 1-områder i henhold til forordning (EF) nr. 1260/1999.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. marts 2007.

Labels: 19
6